Diari Oficial de la Generalitat Valenciana


Sumari del DOGV 5405, del 12-12-2006 (2006/14726)

ORDE de 16 de novembre de 2006 de la Conselleria de Benestar Social, per la qual es convoquen els 12 Premis per al Disseny de Cartells commemoratius de la celebració del 8 de Març, Dia de la Dona.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5405

Data del DOGV
:   12-12-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/14821


Data del document
:   16-11-2006

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * premi cultural
    * publicitat
    * belles arts
    * distinció honorífica
    * dona

ORDE de 16 de novembre de 2006 de la Conselleria de Benestar Social, per la qual es convoquen els 12 Premis per al Disseny de Cartells commemoratius de la celebració del 8 de Març, Dia de la Dona. [2006/14060]  
La promoció de la igualtat d'oportunitats entre hòmens i dones requerix l'adopció de mesures d'acció positiva, eficaces i executives, dirigides a eradicar les situacions de discriminació que per raó de sexe patixen les dones i evitar tots aquells obstacles que impedixen assolir una participació equilibrada de les dones i els hòmens en l'àmbit públic i privat.  
Per a regular i fer efectiu el principi d'igualtat de dones i hòmens en la Comunitat Valenciana, Les Corts van aprovar, la Llei 9/2003, de 2 d'abril, de la Generalitat, per a la Igualtat entre Dones i Hòmens. Així mateix, per a desplegar accions en la matèria hi ha Polítiques d'Igualtat d'Oportunitats en el Consell.  
La Direcció General de la Dona és l'òrgan directiu de la Conselleria de Benestar Social a qui correspon, segons el Decret 120/2003, d'11 de juliol, del Consell de la Generalitat, entre altres funcions les d'elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.  
El 8 de Març és símbol i referent de la lluita de les dones de tot el món per la real i efectiva igualtat de drets entre hòmens i dones.  
La Direcció General de la Dona vol sumar-se a la celebració anual d'esta commemoració amb la promoció de diverses activitats, entre les quals es troba la convocatòria d'un concurs de disseny d'un cartell del Dia Internacional de la Dona.  
En virtut de les facultats conferides per Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana i l'article 35 de la Llei de la Generalitat Valenciana 5/1983, de 30 de desembre, de Govern Valencià, a proposta de la Direcció General de la Dona.  
ORDENE  
Article 1  
És objecte de la present Orde la convocatòria del 12 Premi per al Disseny de Cartells commemoratius de la celebració del 8 de març 2007, Dia Internacional de la Dona, i l'aprovació de les bases per les quals es regirà la convocatòria, que figuren com a annex I.   
Article 2  
El termini de presentació de sol·licituds començarà a partir de l'endemà de la publicació de la present convocatòria en el Diari Oficial de la Generalitat i finalitzarà el dia 8 de gener del 2007.  
Article 3  
La convocatòria que regula la present Orde estarà condicionada a l'existència prèvia de crèdit adequat i suficient en el pressupost de la Generalitat per a l'exercici econòmic del 2007, en l'aplicació pressupostària 21.67.41.1537.125.38.9, per al finançament de l'objecte de la present convocatòria i haurà de publicar-se en el Diari Oficial de la Generalitat, a este efecte, la resolució de la Conselleria de Benestar Social, en què es determine l'aplicació pressupostària i la quantia global màxima que servisca de suport a esta.  
Els premis comptaran amb una dotació màxima de 5.400 euros d'acord amb la distribució següent: un primer premi de 3000 euros i 2 accèssits de 1.200 euros cada un.  
A més, es podran concedir mencions honorífiques, sense dotació econòmica, si la qualitat de les obres presentades i no premiades ho meresqueren, a juí o segons la consideració del jurat.  
El jurat podrà proposar que es deixe desert qualsevol dels premis del concurs mitjançant un acord motivat.  
Disposició Final Primera  
S'autoritza la subsecretària de la Conselleria de Benestar Social i la directora general de la Dona perquè, en l'àmbit de les seues competències, adopten les mesures necessàries per al desplegament i l'aplicació d'esta orde.  
Disposició Final Segona  
La present orde entrarà en vigor l'endemà de la seua publicació en el Diari Oficial de la Generalitat Valenciana.  
Disposició Final Tercera  
Conforme establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present Orde, que esgota la via administrativa, podrà ser recorreguda potestativament en reposició o bé s'hi podrà plantejar directament recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera de Benestar Social en el termini d'un mes comptador des de l'endemà de la seua publicació.  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos des de l'endemà a la seua publicació.  
València, 16 de novembre de 2006  
La consellera de Benestar Social  
Alicia de Miguel García  
ANNEX I  
Bases  
1r. Objecte  
Constituïx l'objecte de les presents bases, la convocatòria del 12 Concurs Anual de Premis destinats al Disseny de Cartells Commemoratius de la celebració del Dia Internacional de la Dona, corresponent al 8 de març del 2007.  
2n. Participants  
Hi podrà participar tota persona física resident en la Comunitat Valenciana que així ho acredite, de forma individual o formant equip, presentant un màxim de fins a tres dissenys. A fi de dur a terme la promoció de nous artistes, s'exclouen els guanyadors del primer premi d'edicions anteriors.  
3r. Condicions tècniques de l'obra  
3.1. Els cartells hauran de ser originals i inèdits.  
3.2. Els cartells podran ser executats per mitjà de qualsevol tècnica o procediment, sempre que siga susceptible la seua reproducció per mitjans tècnics normals.  
3.3. Les dimensions no podran superar els 50x70 cm, en qualsevol disposició.  
3.4. Els treballs hauran de ser presentats sobre un suport rígid que faça factible la seua exposició  
3.5. En els cartells i de forma ben visible haurà de figurar la llegenda .8 de Març, Dia Internacional de la Dona ., així com l'espai lliure suficient per a inserir-hi els logotips oficials.  
3.6. El jurat podrà proposar, motivadament, l'exclusió d'aquells treballs l'autor dels quals, contingut o presentació no s'ajusten als anteriors requisits.  
4t. Presentació d'originals  
Els originals es presentaran en qualsevol de les seus de la Direcció General de la Dona, d'Alacant, c/ Oscar Esplá, 33-35, 03859; Castelló, c/ Ensenyament, núm. 10, 12519, i València, c/ Náquera, núm. 9, 46638 i, en qualsevol dels llocs que amb caràcter general reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els treballs, sense firmar, aniran acompanyats del corresponent butlletí triple d'inscripció el model del qual s'adjunta en l'annex II, expressant-hi, específicament, l'acceptació de les presents bases i, concretament acceptant els termes de la base onzena, per als supòsits en què no es procedisca a arreplegar l'obra presentada. La part superior, junt amb una fotocòpia del DNI i les dades personals, hauran d'introduir-se en un sobre que rebrà un número de registre i quedarà en poder de la Direcció General de la Dona. La part central serà segellada i registrada i tornada al/a autor/a. La part inferior haurà de ser apegada per darrere de l'obra.  
En el supòsit de treballs executats i presentats per equips, caldrà acreditar totes les persones físiques que el componguen.  
5t. Termini de presentació  
El termini de presentació serà des de l'endemà de la publicació de l'Orde en el Diari Oficial de la Generalitat, fins el dia 8 de gener del 2007.  
6t. Constitució del Jurat i proposta de resolució del concurs  
Per a la resolució del concurs es constituirà un Jurat presidit per la directora general de la Dona, o persona en qui delegue, i integrat per quatre vocals i un secretari/a, el procés de designació del qual s'expressa a continuació:  
\* El degà de la Facultat de Belles Arts, o persona en qui delegue.  
\* El secretari/a autonòmic/a de Cultura i Política Lingüística, o persona en qui delegue.  
\* Un/a representant de les galeries d'art, designada per la directora general de la Dona.  
\* Un crític d'art, designat per la directora general de la Dona.  
\* Un/a funcionari/a de la Direcció General de la Dona, que actuarà com a secretari/a del Jurat, amb veu i sense vot.  
La identitat dels membres del Jurat es farà pública en el tauler d'anuncis del dit centre directiu, amb anterioritat a la formulació de la proposta de resolució.  
7m. Criteris de selecció.  
El jurat examinarà els treballs presentats i formularà la corresponent proposta de resolució de la convocatòria tenint en compte els següents criteris de selecció:  
. Valor representatiu del Dia Internacional de la Dona.  
. Qualitat artística.  
. Originalitat.  
La puntuació serà d'un terç per a cada un d'estos criteris.   
El Jurat podrà proposar que es deixe desert qualsevol dels premis.  
El Jurat podrà proposar, motivadament, que es deixe desert qualsevol dels premis. L'acta reflectirà exclusivament el primer premi i els dos segons accèssits.  
La decisió del jurat podrà emetre's a partir del dia 17 de gener. En tot cas, la resolució de la convocatòria es farà pública abans del dia 8 de febrer del 2007.  
8u. Resolució de la convocatòria.   
La competència per a resoldre la present convocatòria escau a la directora general de la Dona, per delegació de la consellera de Benestar Social, amb veredicte vinculant previ del Jurat, d'acord amb la Resolució de 30 de gener del 2001, del conseller de Benestar Social, sobre delegació de l'exercici de competències en determinats òrgans de la Conselleria.  
En tot cas, la resolució de la convocatòria es farà pública abans del dia 8 de febrer del 2007.  
9é. Premis.  
Es concedirà un primer premi de 3.000 euros i dos accèssits d'1.200 euros cada un. L'import del premi estarà subjecte a la retenció del IRPF que marca la Llei, i es formalitzarà per mitjà de transferència bancària en un únic pagament.   
10é. Exhibició dels cartells.  
Una selecció dels treballs presentats al concurs podran ser exposats al públic en els locals de la Direcció General de la Dona, si així se creu convenient, en les dates que s'especificaren, sense necessitat autorització expressa dels autors respectius.  
11é. Drets sobre els cartells.  
Els cartells premiats seran cedits pels seus autors a la Direcció General de la Dona, la qual podrà fer-ne l'ús que estime més convenient; reservant-se el dret de reproduir-los en el futur a grandària natural o reduïda i distribuir-los, per a la qual cosa queda expressament autoritzada per tots els participants en el present concurs, sense necessitat de cap autorització per part dels seus autors.  
Els treballs no premiats podran ser retirats pels seus autors fins al 30 de març del 2007. Transcorregut el termini indicat sense que els autors els hagueren retirat, s'entendrà que aquells renuncien a tot dret sobre estos i passaran a propietat de la Direcció General de la Dona, que podrà disposar-ne lliurement. Si fóra necessari, la Direcció General pot fins i tot procedir al seu emmagatzemament o a la destrucció d'aquells als quals no s'haja pogut atorgar cap altra finalitat.   
10. Obligacions dels beneficiaris:  
Primera. D'acord amb el que disposa l'article 14, 1 e) de la Llei 38/2003, de 17 de novembre, General de Subvencions, els participants hauran d'acreditar junt amb la sol·licitud que es troben al corrent en el compliment de les seues obligacions tributàries i amb la Seguretat Social, per mitjà de la presentació de les corresponents certificacions expedides per les esmentades entitats.  
Segona. Cedir el cartell, per mitjà de document escrit, a la Direcció General de la dona, autoritzant l'esmentada Direcció General per temps il·limitat i en qualsevol àmbit territorial, per a l'exercici dels seus drets de reproducció i distribució.  
11. Acceptació de les bases  
La participació en el present concurs suposa la total acceptació de les presents bases.  
12. Publicitat  
A les presents bases se'ls donarà publicitat per mitjà de la seua difusió en forma d'extracte i, si fóra possible, per mitjà de la inserció dels corresponents anuncis en els periòdics de màxima difusió de la Comunitat Valenciana.  
ANNEX II  
CONCURS DE CARTELLS  
8 DE MARÇ DE 2007  
NÚM. REGISTRE AUTOR/A  
DIRECCIÓ CP  
POBLACIÓ TEL DNI  
TÍTOL DE L'OBRA  
TÈCNICA DIMENSIONS  
(FITXA PER A LA DIRECCIÓ GENERAL DE LA DONA)   
.........................  
CONCURS DE CARTELLS  
8 DE MARÇ KRJ 7480  
NÚM. REGISTRE AUTOR/A  
DIRECCIÓ CP  
POBLACIÓ TEL DNI  
TÍTOL DE L'OBRA  
TÈCNICA DIMENSIONS  
(RESGUARD PER AL/L'AUTORA)   
.........................  
CONCURS DE CARTELLS  
8 DE MARÇ ZDD 6843  
NÚM. REGISTRE   
TÍTOL DE L'OBRA  
TÈCNICA   
DIMENSIONS  
(FITXA D'IDENTIFICACIÓ DE L'OBRA)